הוועדה לקידום מעמד האישה ולשוויון מגדרי, כנסת 24, פרוטוקול מספר 54, 2022-05-17 09:50

עאידה תומא סלימאן: מתי התחלתם את התהליך הזה?

ירדן קינן: התחלנו באמת לפני קרוב לשנתיים.

ירדן קינן: זה התחיל בהמון חשיבה משותפת איך נעשה את זה, איך כדאי שזה יהיה, מה יהיה נכון, מי יהיו שותפים לתהליך ושותפות.

ירדן קינן: באמת אחרי חשיבה הגענו למסקנה שכדי שהדברים יוטמעו כמו שצריך, אנחנו נרצה שיהיו חלק מזה גם עובדי ועובדות המועצה במחלקות הרלוונטיות, אבל גם ציבור.

ירדן קינן: בסוף מבחינתנו ציבור זה הגורם שמבקר, ששם את העיניים, שמביא את השטח.

ירדן קינן: היה לנו מאוד חשוב שיהיו חלק מהתהליך, וכמובן תוך רתימה של ההנהגה, של הנהלת המועצה ומליאת המועצה בסופו של דבר כדי שההמלצות האלה תהיינה המלצות מחייבות.

ירדן קינן: מה שייצא בסוף מהוועדה זה המלצות שהן מחייבות, ומחלקות המועצה יטמיעו את זה בעבודה שלהן השוטפת.

ירדן קינן: זאת הייתה המחשבה.

ירדן קינן: התחלנו בחשיבה ודיונים.

ירדן קינן: לשמחתנו לקחנו איתנו את מרכז אדווה שזה גוף עם ידע מקצועי באמת מוביל, ושלי רפפורט שהנחתה את התהליך הזה.

ירדן קינן: זה היה תהליך מאוד משמעותי מבחינתנו ויצאנו לדרך בסדרה של מפגשים.

ירדן קינן: אשמח לפרט עליהם יותר לעומק.

עאידה תומא סלימאן: את האמת, שאלתי מתי כדי שכולם יבינו שזה לא משהו שמונחת מראש על ידי מישהי שנכנסה לאיזה חדר, התיישבה בשולחן עבודה וכתבה, אלא זה תהליך שהוא משתף, משנה תוך כדי ומלמד תוך כדי.

ירדן קינן: נכון, חד משמעית, ואני אוסיף.

ירדן קינן: כשאני אומרת חשבנו, למדנו, זה היה שיחות משותפות אישיות גם שלי עם ראש המועצה.

ירדן קינן: היה שותף לזה גם סגן ראש המועצה בהמשך כשעשינו את החשיבה גם איך להטמיע באגפים השונים, אבל ראש המועצה, יש איזושהי מחשבה שאולי זה האג'נדה של היועצת והיועצת מקדמת.

ירדן קינן: אצלנו זה ראש המועצה מקדם לא פחות ואני חושבת שזה משהו שהוא מאוד משמעותי.

ירדן קינן: הנהגה רתומה זה ממש בסיס להטמעה של תהליך כזה ואני מאוד שמחה שזה קיים אצלנו.

ירדן קינן: אני אתן טיפונת רקע קצת על חוף הכרמל ואז נעמיק בוועדה.

ירדן קינן: חוף הכרמל, ראש המועצה זה כאמור אסיף איזק.

ירדן קינן: חוף הכרמל מונה 27 יישובים קהילתיים, מושבים, קיבוצים, כפרי נוער.

ירדן קינן: יש לנו שני יישובים קהילתיים מאוד גדולים שזה באמת עתלית וקיסריה, ועוד קיבוצים, מושבים, 24,000 תושבים ותושבות.

ירדן קינן: קצת לסבר את האוזן מבחינת נשים בתפקידים, אז 40% נשים בתפקידי ניהול בכיר במועצה, זאת אומרת מנהלות אגפים ומעלה, בדרג הזה, ו-80% בתפקידי ניהול ביניים, מנהלות מחלקות, ו-23% של חברות מליאה.

ירדן קינן: יש לנו באמת עבודה עכשיו לקראת הבחירות הקרבות, גם להעלות את האחוזים האלה.

ירדן קינן: זה מבחינת קצת נתונים על חוף הכרמל.

ירדן קינן: אני אגיד שמבחינת הבסיס של הוועדה, אנחנו באמת מאוד מאמינים ששוויון מגדרי זאת תפיסה.

ירדן קינן: זאת תפיסה שצריכה להיות בבסיס של העבודה, של העשייה המועצתית.

ירדן קינן: זה לא תוכנית, זה לא סדנה, זה לא פעילות, זה לא הרצאה וזה בטח לא אירוע.

ירדן קינן: זה באמת תפיסה, כשכל מחלקה מייצרת תוכנית עבודה והיא צריכה להיות מתוך זווית מגדרית או להביא בחשבון גם זווית מגדרית.

ירדן קינן: כמו שאמרתי, תוכנית שהיא בת קיימא, שהיא לאורך שנים, שהיא מביאה בחשבון גם את האתגרים של המרחב הכפרי.

ירדן קינן: זה משהו שחשוב לי לציין במעמד הזה, כי אתגרי המרחב הכפרי הם אתגרים ייחודיים של מועצות אזוריות.

ירדן קינן: יש לנו כידוע לכם שלטון דו-רובדי.

ירדן קינן: יש ניהול גם ברמת היישובים וגם ברמת מועצה.

ירדן קינן: יש גם אתגרים וגם הרבה הזדמנויות לצד הדבר הזה, וכמובן תוכנית שהיא תהיה גם מדידה ופרקטית וישימה ושאפשר לבצע אותה וכל אחד אחרי זה יודע מה התפקיד שלו בהמשך.

ירדן קינן: אז באמת יצאנו לדרך בפברואר 2021 עם קול קורא לציבור לקחת חלק בוועדה אסטרטגית.

ירדן קינן: אני אגיד שאצלנו במועצה הנהגת המועצה הובילה ועדות אסטרטגיות בכל מיני נושאים.

ירדן קינן: היה בחינוך, בסביבה, בתרבות, ובאמת שוויון מגדי זה אחד מהנושאים שבחרו להתמקד בהם.

ירדן קינן: יצאנו בפברואר בקול קורא.

ירדן קינן: במקביל זה יצאנו במין כמו טופס להעלאת רעיונות.

ירדן קינן: מי שלא רוצה להיות חלק מהמסלול האתגרי של הוועדה, אפשר יהיה להעלות פשוט רעיונות ויוזמות וכך לתת לנו כיווני מחשבה.

ירדן קינן: לקחו באמת חלק תושבות, תושבים, עובדות מועצה, חברת מליאה הייתה גם, מגילאים 16 ועד 70 פלוס בתוך הוועדה, כולל קצת באמת בני נוער.

ירדן קינן: הנחיה וליווי מקצועי היה, כאמור של מרכז אדווה.

ירדן קינן: הוועדה הזו בחרה להתמקד בכמה נושאים, לא כי היתר לא חשובים אלא כי רצינו להתמקד, רצינו להתחיל במשהו ולא להתחיל באמת בדברים שאנחנו נוכל מיידית להביא כבר תוצאות בהם, וכמובן שנדרשת תוכנית גם לשאר הנושאים בהמשך, אבל בחרנו להתמקד, וזה לאור מה שהם העלו, חינוך, ספורט ובריאות, מרחב בטוח, מניעת אלימות נגד נשים בכלל זה, ושוויון מגדרי ומוקדי קבלת החלטות, ובמרחב הציבורי.

ירדן קינן: אלה הנושאים המרכזיים שאמרנו בתור התחלה, שם ניכנס.

ירדן קינן: אני אביא את ההמלצות העיקריות מתוך מה שעלה.

ירדן קינן: אני אשמח אם יש שאלות, גם לענות, אבל זה ההמלצות העיקריות.

ירדן קינן: אני אגיד שהמסמך המפורט זה מסמך של עשרות עמודים שכולל גם את ההמלצות, גם מי אחראים לביצוע שלהן, מה היעדים, מה צריך לקרות, כל כמה זמן.

ירדן קינן: זה מסמך שעבדנו עליו חודשים רבים.

ירדן קינן: כאן אני מביאה ממש בנקודות את ההמלצות ממה שעלה מתוך הנושאים, היילייטס, מה שנקרא.

ירדן קינן: התהליך הזה, באמת מיתגנו אותו גם בסוף כמועצה שווה וזה באמת מה שהולך לצד היישום של זה גם במחלקות.

ירדן קינן: בנושא של חינוך מודע מגדר אולי המהלך הכי חשוב, וזה גם הייתה עכשיו נסיעה שלמה עם הממונה על החינוך פה בדרך לירושלים, תודה לאל שלוש שעות.

עאידה תומא סלימאן: למה, מי אמר שיש פקקים במדינה?

עאידה תומא סלימאן: אין פקקים במדינה.

ירדן קינן: הדבר הכי חשוב באמת מבחינתנו זה הנושא של הטמעת סעיף תקציבי ייעודי לטובת חינוך מודע מגדר בכל מחלקות אגף החינוך.

ירדן קינן: כל מחלקה תצטרך להטמיע אצלה בתוכנית העבודה סעיף כולל שיהיה מתוקצב, שהנושא שלו זה חינוך מודע מגדר.

ירדן קינן: במילים אחרות, זה לא תהיה היועצת שצריכה להגיע לקראת סוף שנה ולהגיד, רגע, מה עושים?

ירדן קינן: איזה תקציב לשנה?

ירדן קינן: זה יהיה כבר נמצא בתוך החינוך והם ביחד, זאת אומרת זה כבר קרה השנה.

ירדן קינן: אגף החינוך יזם פגישה כדי לייצר את אחד הסעיפים פה, וזה באמת היה ביוזמה של אגף החינוך, כי זה עכשיו בתוך תוכנית העבודה שלהם, שוב, בהנחיה של הממונה.

ירדן קינן: יצירת תו תקן למוסדות חינוך מגן ועד י"ב, והארכתם באמצעות מדד שוויון מגדרי מועצתי, מה שנקרא התו השווה.

ירדן קינן: זה תו שכבר ישבנו ובנינו אותו בליווי של שלי רפפורט, וזה תו שכבר בנינו אותו וכבר הוצג בוועדת פרס החינוך שהייתה אצלנו במועצה לשמחתנו.

ירדן קינן: מבחינתו על סמך זה ימדדו מוסדות החינוך במועצה.

ירדן קינן: כשאני אומרת מוסדות החינוך, הכוונה גם לבלתי פורמלי, זאת אומרת למה שקורה אחר הצוהריים, מחלקת הילדים והנוער ששותפים.

ירדן קינן: תכנון והוצאה לפועל של תוכנית הכשרות והשתלמויות רב-שנתית בנושא חינוך מודע מגדר לצוותי החינוך בכל הגילאים.

ירדן קינן: שילוב השתלמויות ושיח מגדרי בפורום ועדות החינוך, זה שוב לעניין הדו-רובדי והבלתי פורמלי, שזה בעצם מתוכלל אצל מחלקת הנוער שלנו.

ירדן קינן: הטמעת מודעות מגדרית בחינוך הבלתי פורמלי, שכאן זה הכשרה גם לרכזי ורכזות הנוער, ימי שיא ממש בתוכנית השנתית.

ירדן קינן: הם כבר מיישמים את זה הלכה למעשה גם בנושא של שוויון מגדרי וגם עכשיו רגע לפני חודש הגאווה, גם זה כבר נכנס להם לתוך תוכנית העבודה וזה באמת נפלא, והכשרות להורים.

ירדן קינן: חשוב להגיד, הרבה פעמים מדובר על נושא של החינוך ואין התייחסות להורים.

ירדן קינן: הנושא של ההורים הוא לא פחות חשוב מן הסתם, וגם כאן בנושא של חינוך מודע מגדר מגיל לידה, שזה יהיה גם מטופל ממרכז צעירים וצעירות שלנו, דרך הנוער, דרך כל מיני גורמים ששותפים, וגם ההורים יעברו תוכניות.

ירדן קינן: שמנו דגש מאוד חזק על סוכני וסוכנות השינוי, זאת אומרת על הצוותים החינוכיים בכל הדרגים והרמות, כי מבחינתנו זה המקום המרכזי שישפיע גם לטווח ארוך.

ירדן קינן: בנוסף לזה קביעת רכזת או רכז לשוויון מגדרי בכל בית ספר במועצה, יסודי ועל-יסודי ו/או הכשרת יועצות נבחרות בבתי הספר כאחראיות שוויון מגדרי, שהן בהמשך יקימו פורום בכל אחד מבתי הספר.

ירדן קינן: זה באמת משהו שאנחנו נרצה להתחיל בו כפיילוט, אבל זה בעצם בסוף מי שידאגו ליישם את זה בתוך מוסדות החינוך.

ירדן קינן: עידוד תוכניות לקידום שוויון מגדרי בבתי הספר לתלמידים ולתלמידות מול תמיכות מועצתיות וקולות קוראים שיינתנו כקרן מגדר רשותית.

ירדן קינן: המועצה תוכל לייצר כמו קרן מגדרית ולהוציא את זה למוסדות החינוך בקול קורא.

ירדן קינן: בעצם זה יהיה המקום שלהם גם להשלים וגם להגדיל את המחויבות שלהם לתהליכים האלה.

ירדן קינן: זה באמת משהו שאנחנו עכשיו עובדים עליו, כבר להתחיל לראות מה נכניס כבר בשנה הקרובה.

ירדן קינן: נושא של מרחב בטוח זה נושא שחד משמעית עלה מכל הגורמים השותפים למהלך הזה, הנושא של מרחב בטוח לנשים ונערות במרחב הציבורי, בתוך הבתים ובכלל.

ירדן קינן: גם בנייה של תוכנית הכשרות רב-שנתית בשיתוף צוות רשותי למניעת אלימות מגדרית הן עבור ציבור והן עבור בעלי ובעלות תפקידים.

ירדן קינן: שבוע מניעת אלימות נגד נשים, הרצאות, הדרכות, קמפיינים סביב היום הבין-לאומי למאבק באלימות נגד נשים בסוף נובמבר, 25 בנובמבר, אז זה גם משהו שייכנס לתוכנית השנתית של המועצה בכל שנה.

ירדן קינן: אנחנו כבר עכשיו עושים, אבל שזה יהיה דברים שמאוגדים וקורים באופן קבוע.

ירדן קינן: בנוסף, מיפוי ועדכון שוטף ברמה המועצתית של נתוני אלימות מגדרי ושוויון מגדרי בכלל, זאת אומרת לשונית באתר המועצה, שתהיה שקופה, שהתושבים והתושבות ידעו מה קורה, מה המצב במועצה, מה נעשה, מה לא נעשה.

ירדן קינן: מדדים של שוויון שיופיעו ממש באתר המועצה שלנו.

ירדן קינן: הנגשת קורסי הגנה עצמית לנערות צעירות, נשים, במחזורים קבועים בכל שנה.

ירדן קינן: אנחנו בחרנו את הקיץ להקדיש לזה.

ירדן קינן: קיץ שעבר כבר קצת התחלנו.

ירדן קינן: השנה אנחנו גם התחייבנו כבר שיהיו שני מחזורים לכל אחת משכבות הגיל כמשהו משלים.

ירדן קינן: בנוסף, מיסוד הנושא של מניעת הטרדות מיניות במועצה בפן המערכתי.

ירדן קינן: אני אגיד שאני בתפקיד שלי גם ממונה על מניעת הטרדות מיניות במועצה בראי העובדות והעובדים, ואחד מהדברים שעשינו זה היה לייצר פורום של ממונות ביישובים של המועצה.

ירדן קינן: יש לנו מעל 20 ממונות על מניעת הטרדות מיניות בקהילה, זאת אומרת מה קורה כשבקיבוץ או במושב יש איזשהו מקרה.

ירדן קינן: אני לא צריכה אולי לספר איזה תחושה זה בתוך קיבוץ, במקום כזה קטן שזה ממש משפחה ובאמת נדרש שם איזשהו מענה ולו רק לבירור ובמידת הצורך גם הטלה של סנקציות אם אפשר ואם צריך, ולפעמים כן, אז גם מינוי של ממונות קהילתיות ביישובים.

ירדן קינן: יש לנו פורום שאנחנו מתכנסות אחת לכמה זמן ובאמת עובדות על תקנונים ברמה היישובית, ממש בשיתוף עם הנהגות היישובים, ובנוסף לוודא שיש ממונה בכל מוסדות החינוך, הכשרות, ממונות עמיתות.

ירדן קינן: בכל יישוב יש ממונה עמיתה למקרה שהיא לא יכולה לבצע את התהליך כי היא מכירה, כי היא קשורה, מה שקורה אגב הרבה.

ירדן קינן: הטמעת תקנונים, כמו שאמרתי, וכמובן פעילות מניעתית, שהתפקיד של הממונות בין היתר זה לייצר פעילות קבועה לאורך השנה בתוך היישובים.

ירדן קינן: בנוסף, הכשרות לשיטור הקהילתי, עידוד העסקת נשים בתפקידי שיטור קהילתי וביטחון וביצוע סקר מקיף בקרב תושבות ותושבי המועצה לאיתור מרחבים ציבוריים לא בטוחים.

ירדן קינן: זה גם נושא שאנחנו ניכנס.

ירדן קינן: עוד לא נגענו בזה במועצה.

ירדן קינן: זה משהו שאנחנו נדרשים אליו וכבר שמענו מפה ושם וניכנס גם לזה לעומק.

ירדן קינן: ספורט ובריאות, במעבר חד.

ירדן קינן: אני רק אגיד שבתוך הוועדה בכל אחד מהנושאים האלה היו פונקציות שרלוונטיות, לקחו חלק, זאת אומרת אגף החינוך ישבו איתנו.

ירדן קינן: מנהל מחלקת ספורט איתנו בתוך זה.

ירדן קינן: זה ממש נושאים שהם מוטמעים בשלב הזה כבר.

ירדן קינן: דבר ראשון מיפוי נתונים ובחינת תקציב הספורט בעין מגדרית.

ירדן קינן: ניתוח מגדרי של תקציבים זה נושא שאני יודעת שכבר דובר פה וזה נושא מאוד משמעותי, וזה בעצם הבסיס להבין מה המצב, מה קורה כיום.

ירדן קינן: אני יכולה להגיד שהתחלנו כבר במחלקת הספורט למפות את התקציב, בעצם לאן הולך הכסף המועצתי, למי הולך הכסף המועצתי בכל מיני תחומים, בין אם זה בתמיכות ובין אם זה ברמה של למי המגרשים מוקצים ובאיזה שעות ומתי ואיך וכמה.

ירדן קינן: אנחנו עכשיו עובדים על הדבר הזה.

ירדן קינן: הובלת קמפיין הסברה למודעות מגדרית בתחום הספורט בדגש על קידום נשים, ילדות ונערות לספורט תחרותי.

ירדן קינן: אנחנו היום יודעות להגיד שספורט תחרותי, כשמסתכלים על נשים בתפקידי ניהול בכיר בהמשך הדרך, אחוז מאוד גבוה מהן זה נשים שעסקו בספורט תחרותי בשנים מוקדמות, ילדות, נערות וגם אחרי, וזה באמת משהו שהוא מאוד משמעותי גם מבחינתנו לקדם מעבר לערכים שלצד זה.

ירדן קינן: זה גם קמפיינים שמחלקת הספורט מובילה גם יחד עם אגף החינוך.

ירדן קינן: בניית תוכנית הכשרות למודעות מגדרית למדריכי ומדריכות החוגים והספורט.

ירדן קינן: הקמת מרכז בריאות האישה.

ירדן קינן: אני אגיד שזה עלה מתוך הוועדה אבל זה קודם במועצה במקביל ולשמחתנו זה כבר משהו שכבר יושם בשטח.

ירדן קינן: הקימו בהובלה של ועדת הבריאות שלנו, לראשונה במועצה, מרכז לבריאות האישה באחד מהיישובים, שזה בשורה מאוד גדולה.

ירדן קינן: לסיום, קידום שבוע בריאות מגדרי מועצתי.

ירדן קינן: החלטנו שזה יהיה בחודש אוקטובר יחד עם החודש למודעות סרטן השד.

ירדן קינן: נושא נוסף זה שוויון מגדרי במוקדי קבלת החלטות ובמרחב הציבורי.

ירדן קינן: דבר ראשון נראות שוויונית מגדרית במרחב הפיזי, בין אם זה פרסומים, ניסוח וייצוג שוויוני בשילוט, בפרסומים דיגיטליים או בכל פרסום שיהיה, ובנוסף לזה לבצע הכשרה ונוהל פרסום שוויוני.

ירדן קינן: אני אגיד שעשינו כבר סבב כזה לפני כמה שנים אבל החלטנו שזה משהו שיהיה קבוע במועצה, וזה ממש דוברות המועצה רתומה לזה לחלוטין.

ירדן קינן: גם שמות רחובות ומוסדות.

ירדן קינן: אני מניחה שאצלנו במועצה זה רלוונטי ליישובים הקהילתיים ובעיקר למוסדות, אבל זה נושא שהוא מאוד משמעותי.

ירדן קינן: מה שאנחנו לא רואות, אנחנו לא יכולות להיות, וגם כמובן על המקום של להנציח ולספר את הסיפור, והמקום שלנו, התפקיד שלנו כאן זה לחתור לייצוג שוויוני של 50% נשים.

ירדן קינן: גם בוועדת השמות זה אחד הדברים שאנחנו נפעל לקדם למפות.

ירדן קינן: פיתוח מדדי שוויון מגדרי מועצתיים והצגתם בשקיפות באתר המועצה, לרבות יעדים ברורים.

ירדן קינן: אנחנו עכשיו בתהליך של פיתוח יעדים ומדדים, וזה באמת דברים שככל שזה יהיה שקוף וברור יותר, זה דברים שיהיה לנו גם את הדרייב וגם את הדרישה הציבורית להשיג את היעדים שלנו.

ירדן קינן: העלאת מודעות כללית לנושא שוויון מגדרי בקרב בעלות ובעלי תפקידים: הכשרות, סדנאות וכו', ותמיכה בעמותות שמקדמות שוויון מגדרי, הכנסה לתבחינים המועצתיים ובחירה בעמותה אחת לפחות בכל שנה ככל שיוגשו.

ירדן קינן: אני אגיד שהנושא הזה יושם באופן מיידי באותה מליאה שאושרו המלצות הוועדה האסטרטגית.

ירדן קינן: גם אושרו התבחינים ובמקום הם כבר החליטו להוסיף את התבחין הזה ויגישו מי שיגישו, אבל הוסף כבר תבחין של עמותות שמקדמות שוויון מגדרי, לשמחתנו, וזה באמת תקדים שלא היה קיים לפני.

ירדן קינן: קידום אקטיבי של ייצוג שוויוני במוקדי קבלת החלטות: הכשרות, הקמת פורום נבחרות.

ירדן קינן: קידום תוכניות העשרה קהילתיות לצמצום פערים מגדריים, הטמעת אבני דרך מרכזיות בתוכניות העבודה של המחלקות, בין אם זה יום האישה הבין-לאומי, יום המאבק באלימות נגד נשים ועוד, ומעתה בכל סקר מיפוי שייערך במועצה יוכנס קריטריון מגדר שיאפשר לנו לנתח את הנתונים מזווית מגדרית.

ירדן קינן: אני אגיד שאחרי שסיימנו את הנושאים והיה לנו ברור וזה היה הכיוונים שאמרנו, אמרנו רגע, חסר פה דבר אחד וזה דבר שהוא מאוד משמעותי ואני חושבת שזה משהו שהבאנו בחוף הכרמל, שהחלטנו שזה כנושא בפני עצמו, וזה יישום ופיקוח על ההמלצות, כי הרבה ועדות קמות, הרבה תוכניות בכל מיני מקומות.

ירדן קינן: באמת יש תהליכים מדהימים שקורים גם אצלנו בתוך המועצה, אבל בסוף אם אנחנו לא נפקח על זה ונוודא שזה מיושם, זה הייתה חצי עבודה.

ירדן קינן: באמת הכנסנו כאן גם כמה המלצות שהמטרה שלהן היא איך לוודא שהדבר הזה מיושם.

ירדן קינן: קודם כל מבנה ארגוני.

ירדן קינן: החלטנו שתוקם ועדת רשות לקידום נשים ושוויון מגדרי שבראשה יעמוד ראש המועצה, וכבר מנכ"ל המועצה ביקש גם להיות בעצמו חלק מהוועדה הזו.

ירדן קינן: זה בשורה בעיניי אולי הכי משמעותית, כי בסוף אם המחלקות צריכות להציג את תוכנית העבודה המגדרית למנכ"ל, בזה עשינו את שלנו.

ירדן קינן: המנכ"ל, כמובן מיותר לציין שרתום מאוד לתהליך הזה.

ירדן קינן: בנוסף, דיווח למליאת המועצה אחת לשנה, מליאה שגם הצביעה ואישרה את המהלך הזה.

ירדן קינן: הקמת יחידה לקידום נשים ושוויון מגדרי, שאנחנו עכשיו בתהליך לפעול לייצר איזושהי רשת של התנדבות ומעורבות קהילתית, אבל בראש ובראשונה שתהיה יחידה.

ירדן קינן: אני רוצה להגיד גם שהרבה פעמים ברשויות זה גופים וולונטריים שמקדמים שוויון מגדרי בתוך רשות.

ירדן קינן: זה משהו שנפוץ בהרבה רשויות.

ירדן קינן: לאט-לאט אנחנו עכשיו בהגשה של תיקון לחוק היועצות ואני מקווה שגם הדבר הזה יעלה שם, הנושא הזה, אבל הנושא, שזה יהיה אחריות של הרשות, שהרשות תקדם שוויון מגדרי.

ירדן קינן: כמו שהיא מקדמת חינוך וסביבה וספורט ובריאות, היא תקדם גם שוויון מגדרי וזה יהיה משהו שקורה בתוך הרשות ובתוך המבנה הארגוני, ולא חבורה של באמת נשים מדהימות אבל מתנדבות שעושות את זה מרצונן, אלא משהו שהוא אחריות של המועצה, וזה באמת משהו שאושר וזה משהו שכבר עכשיו קורה.

ירדן קינן: הנושא הבא זה הטמעה בתוכניות העבודה המחלקתיות, שזה סעיף מגדרי בפעילות כלל מחלקות המועצה, לרבות בתקציב, שזה כמו שדיברנו קודם על החינוך, אבל המטרה היא שזה יהיה בכל מחלקות המועצה סעיף מגדרי שיצטרכו להציג ולדווח לוועדה לשוויון מגדרי ולתת דין וחשבון לראש המועצה ולמנכ"ל המועצה.

ירדן קינן: לסיום, שזה משהו שלשמחתי אנחנו כבר בשלבים מתקדמים, הקמת בית למנהיגות נשית ושוויון מגדרי, שזה מקום פיזי עבור הפעילות, עבור נשים באשר הן, עבור פעילות לקידום שוויון מגדרי, עבור פעילות חינוכית בנושא הזה.

ירדן קינן: שיהיה איזשהו בסיס פיזי לפעילות.

ירדן קינן: יש לזה משמעות.

ירדן קינן: אצלנו לפחות במועצות יש מועדוני נוער ומועדוני ותיקים ועכשיו גם מרכז צעירים, בתקווה, בקרוב גם יקום אצלנו.

ירדן קינן: הנושא של מקום פיזי הוא בסוף מאוד משמעותי כי הוא בעצם אומר, צריכה להיות פה פעילות.

ירדן קינן: לשמחתי באמת ראש המועצה מקדם את הנושא הזה וכבר יש מבנה ואנחנו בתהליך של שיפוץ ואנחנו עכשיו ממש בתהליך מתקדם.

ירדן קינן: אני מקווה שעוד חודש נוכל להתניע גם את הנושא הזה.

ירדן קינן: אלו הדברים המרכזיים באמת מתוך התהליך שקיימנו.

ירדן קינן: אני אראה קצת לסיום מההכנסות של הוועדה.

ירדן קינן: אפשר לראות ממש לפי גלי הקורונה את מצב הצבירה של הוועדה שלנו, וכאן ב-29 בנובמבר באופן סמלי מליאת המועצה אישרה את המלצות הוועדה פה אחד ובאמת חגגנו ושמחנו ומאז אנחנו עמוק בתוך היישום.

ירדן קינן: יש כאן תודות.

ירדן קינן: תודה רבה על הבמה.

עאידה תומא סלימאן: תודה לך, ירדן.

עאידה תומא סלימאן: זאת לא פעם ראשונה שאני שומעת את ההמלצות.

עאידה תומא סלימאן: הייתי בהשקה כפי שאמרתי, ואני חייבת להגיד שלמרות שזאת לא פעם ראשונה, אני שוב מתרגשת לשמוע את התוכנית ובעיקר בגלל שיש אמירה מאוד ברורה, וזה מה שרציתי להעביר גם בזה שביקשתי שתופיעו בפני הוועדה.

עאידה תומא סלימאן: המסר הוא, זה אפשרי.

עאידה תומא סלימאן: אנחנו מדברות על זה המון זמן ותיכף אני אשמע את דעתם גם של הנציגים, אבל לצערי הרב זה נשמע כאילו אנחנו מדברות על משהו שהוא בלתי ישים, שהוא בלתי אפשרי, שאי אפשר לקדם אותו, ועובדה.

עאידה תומא סלימאן: אני בטוחה שהייתה לכם עבודה קשה ואשמח אם יש לך משהו להעיר על אתגרים קשים שהיו בדרך.

עאידה תומא סלימאן: לא תמיד התמונה כל כך ורודה ויפה, אבל בסופו של דבר יש לכם תוצר מאוד ברור ואפשר גם להתגאות בו.

עאידה תומא סלימאן: אני שואלת את עצמי ותיכף נשאל גם נציגי המשרדים ומרכז השלטון המקומי, מה מעכב אותם?

עאידה תומא סלימאן: למה זה לא מתקדם עד עכשיו?

עאידה תומא סלימאן: למה לא חשבו לעשות את זה באופן יותר מסודר?

עאידה תומא סלימאן: הנה, יש מודל ואפשר להתחקות אחריו.

עאידה תומא סלימאן: מר רפי אבני?

רפי אבני: כן, בוקר טוב.

עאידה תומא סלימאן: בוקר טוב, סגן וממלא מקום ראש המועצה.

עאידה תומא סלימאן: הצטרפת עכשיו.

עאידה תומא סלימאן: אני חייבת להגיד שנעשתה עבודה מדהימה בחוף הכרמל, וזה מועצה אזורית.

עאידה תומא סלימאן: מה שיפה גם, יכול להיות שאחרים יטענו, זה היה קל להם כי זה מועצה קטנה.

עאידה תומא סלימאן: אני חושבת שיש אתגרים גם קשים בעובדה שיש יותר ממוקד.

עאידה תומא סלימאן: יש לכם כמה יישובים ותמיד יותר קל אולי לפעול באופן ריכוזי כאשר יש עירייה שאחראית או מועצה.

עאידה תומא סלימאן: אפשר לקחת את זה לצד הזה או לזה, אבל אני מעוניינת גם לשמוע מהניסיון, לא מאלה שדחפו אלא גם מי שעמד מאחורי ההחלטה לעשות את התהליך הזה, מה כיוון אתכם ואיך השתכנעתם בכלל במועצה להוביל את זה?

רפי אבני: קודם כל בוקר טוב לכולם, סליחה על העיכוב.

רפי אבני: אני אגיד שאנחנו במועצה, יש לנו 27 יישובים, מושבים, קיבוצים, שני יישובים סמי-עירוניים, כפר ערבי אחד, עין-חוד, כלומר מועצה מאוד הטרוגנית שכמו שאמרת, זה לא ריכוזי, זה דווקא ביזורי מאוד וצריך לראות איך מתאימים ונותנים שירות מדויק לתושבים שלנו.

רפי אבני: ראש המועצה אסיף איזק, בעצם התפיסה שלו, ממש אחרי הבחירות הקודמות הבין שחייבים לבנות פה תוכניות אסטרטגיות בכל התחומים, חינוך, חברה, קהילה, התערבות, והנושא של המגדר והשוויון המגדרי הוא אחד הדברים ששמנו כיעד לראות איך אנחנו מחנכים מגיל זחילה, בוא נגיד, ומדברים אותו בשפה הרשותית בצורה מאוד מקיפה.

רפי אבני: התפקיד שלי כמחזיק תיק חינוך, קהילה ורווחה, הוא בעצם לראות איך הדברים גם היפים שנכתבו מגיעים לשטח, איך אנחנו לוקחים אותם ולא משאירים תוכנית יפה, ובואו נסתכל ויש דגשים, אלא איך באמת זה מתורגם למעשה ולדברים אופרטיביים.

רפי אבני: יפה היה בוועדה, אני לא יודע איפה הגעתם, אבל שגם היה אנשים שהשתתפו.

רפי אבני: גם היה לנו בעלי מקצוע מהאגפים השונים וזה דבר שצריך להיות מוטמע כחלק בלתי נפרד מהתפיסה הרשותית.

רפי אבני: החוק מחייב יועצת ראש המועצה אבל זה ממש לא ככה.

רפי אבני: היא חלק מהתכלול הכולל של התפיסה הרשותית ובסוף צריך לייצר פה שפה אמיתית.

רפי אבני: איך אמרתי הרבה פעמים לירדן?

רפי אבני: לפעמים קצת נורא שיש צורך בלסמן את זה וליצור יועצת לתחום מסוים, אלא זה צריך להיות בלתי נפרד מתוך המערך.

רפי אבני: כך אנחנו מתייחסים וזאת תפיסה.

רפי אבני: אנחנו כמנהיגים, זה אחריות שלנו.

רפי אבני: זה חונה אצלנו כרגע, לבוא ולפתח את זה ולהאמין בזה בדיוק כמו שמובן מאליו שצריך לפתוח גן וצריך בית ספר וצריך חוגים, אז גם זה חלק בלתי נפרד מהתפיסה וזה מאתגר.

רפי אבני: גם בדרך לפה, בנסיעה כשדיברנו, אז אתם יודעים שיש את הנושא הזה על סדר-היום, אז אנשים, חלק בורחים ממנו.

רפי אבני: ברגע שאתה הופך את למשהו מה-DNA הרשותי בתפיסה, זה באמת אחרת ואנחנו מרגישים שיש פה באמת לצד ההובלה שלנו, מי שמחזיק את זה ומתחזק את זה, ואנחנו רואים את ההירתמות לזה, כלומר אנחנו רואים שזה באמת חשוב.

רפי אבני: אנשים, זה חשוב להם.

רפי אבני: בסוף האמירה לבוא ולהגיד, מייצרים בית עבור המנהיגות הנשית, זה לא סתם, כי אתה מאמין בזה, אתה רוצה ליצור איזושהי הנהגה, אתה רוצה לעודד.

רפי אבני: גם העובדות שלנו.

רפי אבני: רוב מנהלות המועצה באגפים הן נשים והן מצוינות והן טובות.

רפי אבני: אין שום הבדל מבחינתי, כך אנחנו תופסים את זה.

רפי אבני: שאלת על האתגרים.

רפי אבני: האתגרים קיימים, איך אתה מטמיע את זה, איך אתה מייצר הכשרות נכונות, איך אתה עושה בצורה ספירלית באמת שזה לא מאולץ אלא זה חלק.

רפי אבני: לשם אנחנו מכוונים.

עאידה תומא סלימאן: חברי מועצה זה אנשים שהם נבחרי ציבור.

עאידה תומא סלימאן: הם אנשי מקצוע במקצועות שלהם אבל בתפקיד של חברי מועצה, לא היה מי שהרים גבה?

עאידה תומא סלימאן: לא היה מי שאמר, למה בכלל להשקיע כל כך הרבה משאבים בנושא?

עאידה תומא סלימאן: אני לא רגילה שיש מקום שאין בו התנגדות כזו.

רפי אבני: את צודקת לגמרי.

רפי אבני: זה שאלות שעולות, למה דווקא את זה ובסדר עדיפות לא משהו אחר, ובסוף צריך גם להאמין בדרך וגם להיות מאוד עקבי.

רפי אבני: ברגע שאתה מביא תוכנית אסטרטגית רשותית, זה אחד הסודות פה.

רפי אבני: זה לא בא במקרה.

רפי אבני: כשאתה מדבר שפה ברשות ואתה ואמר על אסטרטגיה, תוכניות ארוכות טווח, ואתה מדבר על חינוך.

רפי אבני: אם אני אחראי על תיק החינוך, אני יודע שעשינו תוכנית אסטרטגית שלמה שמדברת על חינוך, אז יש חינוך למגדר.

רפי אבני: היום בגנים אצלנו בקיבוץ החותרים התחלנו פיילוט שמלמד את הגננות.

רפי אבני: הרי זה צריך להתחיל איפשהו ואז אתה בונה גם מה התחנות, ושאלו את השאלות.

רפי אבני: אנחנו נמצאים בפרלמנט.

רפי אבני: אין הסכמה לגמרי אבל אנחנו כמנהיגים צריכים לשכנע.

עאידה תומא סלימאן: לגמרי?

עאידה תומא סלימאן: אין הסכמה.

ירדן קינן: אני גם רוצה להוסיף לזה.

ירדן קינן: זה חשוב להגיד, אמנם יש את הוועדה ואנחנו בדיבורים ובחשיבה, אבל לצד זה פעילות קורית.

ירדן קינן: דברים קורים כבר ברשות שלנו.

ירדן קינן: יש תהליכים של חינוך מודע מגדר שכבר התחלנו, עשינו פיילוט כדי להבין איך נכון לנו להתחיל.

ירדן קינן: יש את פורום הממונות מניעת הטרדות.

ירדן קינן: יש כל מיני תוכניות בנושאי מניעת אלימות.

ירדן קינן: יש תוכניות ודברים שכבר קורים בתוך ספורט.

ירדן קינן: דברים קורים.

עאידה תומא סלימאן: מקבלים תושבים חדשים או תושבות במיוחד?

רפי אבני: בטח, כל הזמן.

רפי אבני: אנחנו בצמיחה.

עאידה תומא סלימאן: אוקיי, נדבר אחרי הדיון.

ירדן קינן: אבל זה צריך ועדה מיוחדת בפני עצמה.

עאידה תומא סלימאן: ברור, חוק הוועדות, אבל בואו לא נתחיל לחלוק על עצמנו.

רפי אבני: עוד משהו, ברשותך.

רפי אבני: גם ההסתכלות של בין המשרדים, כי אם יש למשרד לביטחון קהילתי ויש תוכניות, יש תוכניות של מניעה, יש תוכניות להעצמה.

עאידה תומא סלימאן: זהו, נגמר משרד ביטחון קהילתי.

רפי אבני: לא, הוא נמצא היום בבט"פ.

עאידה תומא סלימאן: תחת הבט"פ, לא נפרד.

רפי אבני: אבל עדיין יש תקציבים.

רפי אבני: בסוף כשאתה בונה תוכנית רשותית, אתה יודע להתחיל גם לדייק אותם כי זה שם.

רפי אבני: כשאתה עושה קבוצת כדורגל לבנות בחוף כרמל, אתה צריך להאמין בזה, אז אתה לוקח ואתה משקיע במדריכה הכי טובה כי היא צריכה להביא בנות, והיום יש לנו כבר קבוצה עם כמעט 100 בנות משחקות.

רפי אבני: זה בסוף הסיפור, גם להאמין וגם לאפשר את זה.

עאידה תומא סלימאן: אני חייבת להגיד, אם הייתי צריכה משהו בשבוע קשה זה, זה קצת תקווה.

עאידה תומא סלימאן: התוכנית הזו באמת מעוררת תקווה שלפחות אצלכם עליתם על דרך המלך.

עאידה תומא סלימאן: תודה רבה.

עאידה תומא סלימאן: אני רוצה לתת לשלי רפפורט ממרכז אדווה, ובאופן חריג רק בגלל שעבדתם קשה על תוכנית כל כך יפה, אפשרתי את זה בזום.

עאידה תומא סלימאן: בבקשה, שלי.

שלי רפפורט: נעים מאוד, אני מנחה ויועצת לקידום שוויון מגדרי.

שלי רפפורט: אני עובדת עם אדווה כפרילנסרית.

שלי רפפורט: הנחיתי את הוועדה הזאת וזו פעם ראשונה שהנחיתי ועדה אסטרטגית לקידום שוויון מגדרי, ודווקא בגלל זה אני יושבת פה ומתרגשת כמעט עד דמעות מלראות את כל התהליך הזה במצגת אחת.

שלי רפפורט: אני רוצה להגיד שהדבר שהיה לי הכי חשוב, והוא נשמע פה גם מרפי וגם מירדן ואני כל כך גאה בזה, אחד, האחריות על שוויון מגדרי כמו האחריות על חינוך וכמו על ביטחון, נמצאת אצל מי שמנהיג או מנהיגה את הרשות המקומית.

שלי רפפורט: הדבר השני שהיה לי מאוד קריטי זה שלא נשאיר את ההמלצות שלנו ברמת המלצה אמורפית, אלא שיהיה ברור שיש מדדים ברורים, יעדים ברורים ואחריות ברורה של מי מוביל או מובילה את הדבר הזה.

שלי רפפורט: בעיניי זה המפתח.

שלי רפפורט: זה ההבדל בין להוציא מסמך יפה לבין לעשות שינוי חברתי בשטח, וחוף כרמל פשוט מחבקים ומחבקות את זה בשתי ידיים.

שלי רפפורט: לעבוד עם מועצה שלוקחת את זה ורצה קדימה זו חוויה מדהימה להתחלה.

שלי רפפורט: אני אסיים ואגיד שזה כבר מתחיל להיות מועתק למועצות ורשויות אחרות.

שלי רפפורט: אני התחלתי ממש שבוע שעבר יחד עם מרכז אדווה בעמק יזרעאל, ואני ממש יכולה לראות איך זה עובר מרשות לרשות, לרשות, עד שכל החברה שלנו משתנה ומדינת ישראל הופכת לדנמרק, בעיקרון.

שלי רפפורט: לשם זה הולך, אבל ברגע של רצינות, זה המלצות שמבחינתי הן משנות פני עתיד ופני הווה ואני נורא שמחה על שיתוף הפעולה הזה ועל ההצגה של הדבר הזה בפורום כזה.

שלי רפפורט: תודה.

עאידה תומא סלימאן: תודה רבה, שלי.

עאידה תומא סלימאן: את האמת, הייתי רוצה לראות יותר ח"כיות בדיון הזה ויותר ח"כים שיבואו, ילמדו את המודל הזה, יבינו.

עאידה תומא סלימאן: כאשר אנחנו מדברות על הטמעת חשיבה מגדרית ועל שינוי בדפוסי ההתנהלות של מוסדות, שילמדו איך זה קורה ואיך זה קורה בשטח.

עאידה תומא סלימאן: שגם נציגי הרשויות ישבו פה וילמדו איך השטח מקדים את המשרדים, במיוחד משרד הפנים שעל כתפיו מונח גם כן בין היתר האחריות למה שקורה בתוך המועצות המקומיות ובתוך הרשויות המקומיות בעניין הזה.

עאידה תומא סלימאן: לצערי הרב, אני לא יודעת למה, אבל כנראה ח"כים וח"כיות עסוקים בדברים אחרים.

עאידה תומא סלימאן: אף אחד לא הגיע לדיון הזה אבל אנחנו נדאג גם כן שיכירו וילמדו.

עאידה תומא סלימאן: אושרה פרידמן, סגנית מנהלת הרשות לקידום מעמד האישה.

עאידה תומא סלימאן: בעצם אתם האחראים גם על הפעילות של היועצות לקידום מעמד האישה.

עאידה תומא סלימאן: הנה, מוגש לכם על מגש של כסף מודל שאפשר לחקות, אפשר לקחת, אפשר להטמיע במקומות אחרים.

עאידה תומא סלימאן: בבקשה.

אושרה פרידמן: קודם כל אני אגיד באמת ברכות.

אושרה פרידמן: זה מודל שהוא מעורר השתאות באמת ורצון ללמידה, ואני חושבת שיש לנו אחריות מאוד גדולה לקחת את המודל הזה ולהנחיל אותו בכל יתר הרשויות המקומיות.

אושרה פרידמן: אני אציין שלצד הדברים שציינתם, אני עוקבת ממש מקרוב סביב העשייה שלכם.

אושרה פרידמן: גם נושא הרשויות המקומיות עבר לשולחני עכשיו מזה כמה שבועות, אז זה בכלל משמח אותי לראות את התוצרים האלה.

אושרה פרידמן: בכל זאת אני אגיד שבשביל שרשות מקומית שלא יושבת כאן, וחבל שלא יושבים כאן, וחשוב למצוא את הדרך איך אנחנו ביחד עם משרד הפנים והשלטון המקומי מייצרים שיח של מועצה שווה, ילמדו שבעצם זה מתחיל מלמעלה.

אושרה פרידמן: זה ג'וק שראש המועצה קיבל, לא משנה באיזה דרך, אבל הוא לקח את זה כתורה שלמה.

אושרה פרידמן: לולא התורה הזאת, אי אפשר יהיה ליישם את זה.

אושרה פרידמן: אני גם אגיד יותר מזה.

אושרה פרידמן: בסוף, נרצה או לא נרצה, הנשים נמצאות כאן.

אושרה פרידמן: הן מובילות, הן עושות.

אושרה פרידמן: השיח הזה של שוויון מגדרי הוא שיח שבעצם יסייע לנו לתקן עוולות לאורך שנים ולשים בחוד החנית את מי שצריך להיות, וזה מצריך חינוך ותרבות ובריאות, כל אספקט, וזה מהלך הוליסטי שהוא מחייב כל אחת ואחד מאיתנו להירתם אליו.

אושרה פרידמן: אני מאמצת בברכה.

אושרה פרידמן: אני אשמח באמת ללמוד לעומק על התהליך שעשיתם, וללוות רשות כזו או אחרת באמצעות היועצות לקידום מעמד האישה שחוות אתגרים לא פשוטים בלשון המעטה, כי החלק הוולונטרי הוא מאתגר.

אושרה פרידמן: אנחנו נמצאים עכשיו בשיא של שני קולות קוראים מול הרשויות המקומיות, אחד, ביחד עם משרד הרווחה בנושא של נאבקות באלימות נגד נשים.

אושרה פרידמן: השני, יצא עכשיו קול קורא בשיתוף פעולה מקצועי עם הרשות לפיתוח גליל-נגב, שבאמת נותן מנעד רחב ליישובים באשכולות של 1 עד 4, ואנחנו חוות את החוויה מול היועצות, אני לפחות כמי שלומדת את הנושא בשבועות האחרונים, כחוויה מאוד מאתגרת, כי זה בנוסף על תפקידה, זה מצריך ממנה מיומנות מסוימת.

אושרה פרידמן: אנחנו צריכים לתת לה הכשרה שכפופה לאם יאשרו לה לצאת להכשרה הזו או לא, כאשר בעצם לולא הדברים האלה, היא לא באמת יכולה ליישם את התפקיד שלשמו היא מונתה.

אושרה פרידמן: אנחנו עושים את הליווי באופן אישי.

אושרה פרידמן: להגיד שזה קל וזה פשוט?

אושרה פרידמן: לא.

אושרה פרידמן: זה מערכה מאוד גדולה ומאתגרת שמצריכה התגייסות של ראשי וראשות מועצה באשר הם, וראשי ערים, וזה מצריך עבודה אינטנסיבית ברמת השטח, כי השיח הזה של שוויון מגדרי הוא לא שיח שכולם מדברים אותו.

אושרה פרידמן: לכם זה נשמע קל ואני בטוחה שעברתם מהמורות לא פשוטות ב-28 יישובים.

אושרה פרידמן: תחשבו, יישוב אחד קטן שלא מצליח להרים דבר כזה, על אחת כמה וכמה שיש לכם יישובים סופר-הטרוגניים.

אושרה פרידמן: אני כן חושבת שאולי שווה לשקול במעמד הזה, ואני עכשיו זורקת משהו לאוויר, שאני צריכה לראות איך אני עומדת מאחוריו, אבל כן, תחרות זה דבר בריא ולמדנו שאם מקיימים תחרות כזו, כנראה שכולם רוצים להתגייס.

אושרה פרידמן: יכול להיות שצריך לחשוב על איזשהו תו תקן למועצה שווה, שיהיה מבוסס על פרמטרים אחידים עם אדפטציה כזו או אחרת.

עאידה תומא סלימאן: בוא נתחיל מזה שלפחות תדאגו שיהיו, ואני יודעת שזה לא התפקיד שלך, זה התפקיד של משרד הפנים.

עאידה תומא סלימאן: שיהיו יועצות קודם בכל הרשויות המקומיות.

עאידה תומא סלימאן: שימנו.

עאידה תומא סלימאן: אני לא ראיתי עד עכשיו שר או שרת פנים שלקחו על עצמם את מה שהחוק מחייב אותם לעשות, זה לבדוק אם קיימת יועצת, ואם עוברת שנה בלי יועצת, השר לפי החוק צריך להתערב ולמנות יועצת.

עאידה תומא סלימאן: אני עוד לא ראיתי שר או שרה במדינת ישראל, במשרד הפנים שעשה את מה שמוטל עליו בחוק.

אושרה פרידמן: אני אשאיר את החלק הזה לנציג של משרד הפנים להגיב.

אושרה פרידמן: אני רק אגיד בהתייחס לדבר הזה, שאנחנו פנינו לכל ראשי המועצה שבעצם לא מינו יועצות לקידום מעמד האישה, עם ארכת זמן למינוי יועצות.

אושרה פרידמן: רשויות שלא מינו מסיבה כזו או אחרת, גם כאלה שלא השיבו לנו, עשינו הפניה חזרה למשרד הפנים, אבל כן, בנקודת הזמן הזאת אני יכולה להגיד שהרשות לקידום מעמד האישה עושה עדכון גורף לכל הרשויות המקומיות, אזוריות וערים בכל הארץ כדי לראות איפה יש יועצות, מתי הן מונו לצורך העניין.

אושרה פרידמן: אנחנו בשלב השני רוצים לדעת איזה הכשרות וכלים הם רכשו ומה הצורך שלהם לקבל מאיתנו הכשרה כזו או אחרת, וזה גם נכון לעבוד על החלק הזה של למצב את התפקיד שלהן.

אושרה פרידמן: המיצוב שלהן ברשות כמי שאמונות על הנושא הוא קריטי והוא קצת מקשה כאשר אתה צריך להתנדב או לעשות את זה כדרך אגב, לצורך העניין, וזה תהליך שבאמת מצריך חשיבה מחודשת עם משרד הפנים, אבל אני אחזור ואגיד באמת תודה, שאפו.

אושרה פרידמן: אני שמחה שאני כאן, שמחה לייצג את הרשות ולשמוע את המודל המדהים הזה.

אושרה פרידמן: אנחנו נשמח להגיע גם לשטח וללמוד אותו לעמוק.

אושרה פרידמן: אני גם לוקחת על עצמנו את האחריות באמת להביא מועצות שתוהות על קנקן כיצד לעשות את זה, באמת לבוא וללמוד הלכה למעשה, וכן, וזה הולך לפי כל חלקי הדרגים ברשות עד לאחרון האזרחים והאזרחיות, וזה אחריות של כולנו.

אושרה פרידמן: תודה, שאפו.

עאידה תומא סלימאן: תודה.

עאידה תומא סלימאן: אני באמת הייתי מציעה , אושרה, שתכנסו איזשהו פורום גם ממרכז השלטון המקומי וגם ממשרד הפנים וגם מהרשות, ללמוד את האפשרות של הנחלת או לפחות לעבוד עם היועצות, לגבות את היועצות לכיוון הזה.

עאידה תומא סלימאן: לבנות תוכנית ברורה איך לוקחים את הפרויקט הזה שנקרא מועצה שווה ואיך מקדמים אותו הלאה.

ירדן קינן: אני יכולה רגע להוסיף משהו?

עאידה תומא סלימאן: כן.

ירדן קינן: מה שאושרת דיברה כאן על התפקיד והמעמד של יועצות ברשויות, אני רוצה להגיד רגע גם בכובע כחברת הנהלת איגוד היועצות לקידום מעמד האישה.

ירדן קינן: זה משהו שאנחנו עובדות עליו גם בעזרתך כמובן, עאידה, וזה משהו שאנחנו עכשיו בתהליך של תיקון חוק היועצות, כי בסוף אין כאן שאלה.

ירדן קינן: ברור שברשויות שאין יועצות, וזה גם חובת החוק וחייבת להיות יועצת, אבל בסוף כשיש יועצות שזה נוסף על תפקיד ואין להן תקציב פעילות, אז זה ממש מוריד את כל היכולת לקדם מהלכים משמעותיים, וזה צריך להיות הבסיס, ומכאן זה המקום באמת, יושבים כאן נציגות גם ממשרד הפנים וגם מהרשות לקידום מעמד האישה, משרד לשוויון חברתי, תמיכה לתיקון של חוק היועצות.

עאידה תומא סלימאן: מאה אחוז הצעת חוק שהגשתי ואני מתעקשת באמת שנפעל כדי לקדם אותה.

עאידה תומא סלימאן: אנחנו נתחיל לבדוק מה קורה עם המשרדים והעמדות של המשרדים.

עאידה תומא סלימאן: חיכינו לחזרה לכנסת.

עאידה תומא סלימאן: אנחנו נקווה שנצליח לקדם את זה.

עאידה תומא סלימאן: מר דב לסקר, מנהל תחום מדיניות ובקרה במשרד הפנים, אני יודעת שהייתה הרבה עבודה שנעשתה בעבר בתוך משרד הפנים, שקשורה גם לתקצוב מגדרי וגם לנושאים אחרים.

עאידה תומא סלימאן: בתקופה האחרונה אני לא ממש שומעת על התקדמות בנושאים האלה.

עאידה תומא סלימאן: אפילו בפניות שפנינו מהוועדה, למשל לאחר הדיון שהתקיים בנושא של מתן שמות של נשים במועצות המקומיות, גם בעניין התקצוב המגדרי והמודל, הייתה לכם ועדה שהגישה המלצות בעבר לפני שלוש שנים.

עאידה תומא סלימאן: גם הגישה המלצות בעניין הטמעה מגדרית.

עאידה תומא סלימאן: איפה היום המשרד עומד בזה, אם אתה יכול לסקר מה אתם עושים בנושא הזה ובמיוחד בנושא היועצות.

דב לסקר: קודם כל בכלל בנושא של קידום נשים ברשויות, אנחנו כן מקדמים דברים בשנים האחרונות.

עאידה תומא סלימאן: כמו?

דב לסקר: למשל הנושא של ועדה של איתור נשים שמסקנותיה, חלקם כבר יושמו במדד בקרת הון אנושי האחרון.

דב לסקר: אחד הדברים שעשינו, יש לנו את מדד בקרת ההון האנושי שבעצם מדרג את הרשויות והתנהלות שלהן בעניין הון אנושי.

דב לסקר: אחד הדברים שהוכנסו במדד האחרון בחשיבות עליונה זה יועצת לקידום מעמד האישה.

דב לסקר: נכנסו כחובה וכמדד בשווה ערך כמובן לגזבר, מהנדס, מנכ"ל, מנהל יחידת חינוך.

דב לסקר: אם אין יועצת לקידום מעמד האישה, יורד כל הניקוד על מינוי סטטוטורי, כלומר זה כבר מוריד ציון מלא.

דב לסקר: זה דבר אחד.

עאידה תומא סלימאן: רק כדי להבין, הציון במדד הזה, מה עושים איתו?

עאידה תומא סלימאן: מה זה אומר?

עאידה תומא סלימאן: האם זה מתוגמל באיזושהי צורה?

דב לסקר: כן, מאוד.

עאידה תומא סלימאן: ברגע שיש תגמול, יש גם ענישה, אני מבינה.

דב לסקר: נכון.

דב לסקר: קודם כל אני אקח לדוגמא רשויות שאיתנות מבחינה כלכלית.

דב לסקר: היה להן האצלת סמכויות מעצם זה שהן איתנות כלכלית, גם בתחום ההון האנושי.

דב לסקר: במדד בקרת ההון האנושי השנה, מי שבמדד גבוה מקבל האצלת סמכויות בחמישה תחומים.

דב לסקר: מי שבמדד בינוני והוא איתנה, קיבל את ההאצלה הזאת.

דב לסקר: מי שבמדד בינוני ולא איתנה, קיבל רק עדכון שכר.

דב לסקר: מי שבמדד נמוך, כולל הרשויות האיתנות, אין להם האצלת סמכויות בתחום ההון האנושי.

דב לסקר: יש רשויות שבגלל אי מינוי יועצת לקידום מעמד האישה, ירדו למצב של מדד נמוך ועל כן הם מחויבים להעביר את כל האישורים שלהם דרכנו.

אושרה פרידמן: המידע הזה מפורסם איפשהו?

דב לסקר: באתר שלנו מופיע מי הרשויות, באיזה מדד הן.

דב לסקר: יש את החוזר של מה האצלת הסמכויות ומי מקבל האצלה ומי לא.

עאידה תומא סלימאן: אתה רוצה להגיד לי שהרשויות שלא מינו עד עכשיו - - -

דב לסקר: רשויות שלא היה להם במשך ארבעה חודשים בשנה שעברה יועצת, ירד להם 20 נקודות במדד.

עאידה תומא סלימאן: שזה מתורגם למה?

דב לסקר: לציון.

עאידה תומא סלימאן: לציון, שמתורגם לעניין רק האצלת הסמכויות.

דב לסקר: זה לא רק עניין של האצלת סמכויות.

דב לסקר: כמות ראשי הרשויות שעל שתי נקודות באים ואומרים, איך הורדתם לנו ניקוד, זה כבר פוגע בהם מבחינת גם התדמית שלהם ברשות מול המועצה בכללי.

עאידה תומא סלימאן: אני יכולה לקבל את הרשימה של המועצות שהורדתם להן בניקוד ואיך זה השתקף מבחינת האצלת הסמכויות?

עאידה תומא סלימאן: אני אשמח לקבל דיווח כזה.

דב לסקר: שירד להן ספציפית על יועצות או שירד להן בכללי?

עאידה תומא סלימאן: לא, על יועצות.

דב לסקר: אין בעיה.

עאידה תומא סלימאן: אלא אם בתוך המדד יש עוד נושא שקשור לעניין שוויון מגדרי.

דב לסקר: מה שעשינו בנוסף לזה, הוספנו גם ציון בונוס שעוסק בכלל בגיוון תעסוקתי.

דב לסקר: שליש מהציון בונוס הוא נושא של נשים בתפקידים סטטוטוריים.

דב לסקר: מתוך שש התפקידים האחרים: מנכ"ל, גזבר, מהנדס, מנהל יחידת חינוך, יועמ"ש ומבקר, על שלוש או יותר נשים, כלומר 50% מהם קיבלו ציון של עוד שלוש נקודות אקסטרה.

דב לסקר: על שתי נשים, שתי נקודות אקסטרה.

דב לסקר: אישה אחת, נקודה אחת אקסטרה.

דב לסקר: נתנו ציון תוסף על נשים בתפקידים סטטוטוריים.

דב לסקר: ראינו חשיבות מאוד גדולה בזה.

דב לסקר: לא הורדנו כי אין חובה שכל תפקיד סטטוטורי יהיה.

דב לסקר: לא יכולנו להוריד את זה נכון לעכשיו, אבל כן הוספנו את זה כניקוד נוסף.

עאידה תומא סלימאן: אני אשמח גם לקבל את הדיווח, מי נענש ומי קיבל את הבונוס.

אושרה פרידמן: מה המשמעות של הניקוד?

אושרה פרידמן: זה פוגע להם בתקציב שהם יכולים לקבל?

אושרה פרידמן: זה מעכב נגיד מינויים של משרות מסוימות?

אושרה פרידמן: הלכה למעשה, רשות שלא מינתה יועצת במשך ארבעה חודשים או שנה והמדד הוריד אותה בדירוג, מה המשמעות של זה?

דב לסקר: רשות שלא מקבלת האצלת סמכויות בתחום, צריכה לקבל מאיתנו אישור על כל חוזה אישי שלהם.

דב לסקר: צריכה לקבל אישור מאיתנו על כל עדכון חוזה אישי.

דב לסקר: צריכה לקבל אישור על עדכון דרגות רשות.

אושרה פרידמן: והיו רשויות שלא קיבלו אישור דווקא בגלל שהן לא יישמו את זה?

אושרה פרידמן: זה מדרבן?

עאידה תומא סלימאן: המדד הזה, מתי התחיל לפעול?

דב לסקר: התחלנו לפני שנתיים.

דב לסקר: שנה ראשונה, 2021 מדד את 2020, שם לא היה את נושא יועצות לקידום מעמד האישה.

דב לסקר: בשנה האחרונה הכנסנו את היועצות לתוך זה, כלומר זה משהו נוסף מתוך ראיה שזה משהו שהוא חשוב, וגם כחלק ממסקנות הצוות של איתור נשים לתפקידי ניהול.

עאידה תומא סלימאן: כלומר, אתם תוכלו בסיום השנה לדווח על התהליך כמו ששאלה אושרה, כמה מועצות מקומיות סירבתם להם מינויים.

עאידה תומא סלימאן: בסדר שהם יצטרכו את האישור שלכם, אבל אם תיתנו אישורים באופן מיידי, אז מה הטעם?

דב לסקר: אנחנו לא מסרבים אישורים.

דב לסקר: זה עניין של תהליך.

דב לסקר: עצם זה שאין האצלת סמכויות, מעמיד את הרשות ביותר עבודה מולנו ויותר בקרה עליהם על מה שנעשה שם.

דב לסקר: כל אישור שעובר אצלנו, הרי גם עובר בדיקה של כל שאר הדברים שקורים שם מבחינת אם המכרז התנהל כמו שצריך, היו מספיק נשים בוועדות בחינה.

עאידה תומא סלימאן: אבל אין ענישה תקציבית.

דב לסקר: בנושא של ההון האנושי אין ענישה תקציבית.

עאידה תומא סלימאן: אוקיי.

עאידה תומא סלימאן: מה עוד המשרד מוביל חוץ מהמדד הזה?

דב לסקר: בנוסף, כמובן בתקנות שהובלנו לשינוי שנה שעברה, אז נושא של שוויון מגדרי בוועדות בחינה וכמובן שוויון מגדרי ברשויות.

דב לסקר: כמו שאמרנו עכשיו, היה עכשיו בדיקה רק של האם יש יועצת ברשויות.

דב לסקר: הכוונה שלנו בעתיד זה גם אופן הפעילות.

דב לסקר: גם עכשיו היה לנו על האם התקיים הערכת עובדים ברשויות.

דב לסקר: זה נותן ציון.

דב לסקר: בעתיד אנחנו רוצים על טיב הערכת עובדים ברשויות.

דב לסקר: אנחנו עדיין לא יודעים מה יהיה, איך בדיוק יתקיים המדד.

דב לסקר: אנחנו מוסיפים כל פעם נדבך.

דב לסקר: נכון לעכשיו הדברים כמובן עם הדברים הבסיסיים של האם יש אנשים?

דב לסקר: האם יש הערכת עובד?

דב לסקר: כשראינו שבמדד הראשון, לדוגמה הערכת עובד, היה לנו רק 80 רשויות שבהן היה להם בכלל הערכת עובד, השארנו את זה רק האם יש?

דב לסקר: כאשר כבר השנה עלינו כבר בפי 2 בהערכת עובד, ושנה הבאה אנחנו רוצים לראות גם הטיב של זה.

דב לסקר: עם הזמן המדד הולך ומשכלל את עצמו על מנת לקדם את זה.

עאידה תומא סלימאן: הייתה עבודה מאומצת לפחות בוועדה אצלי מול המשרד על הנושא של ניתוח מגדרי לתקציב.

עאידה תומא סלימאן: בזמנו סוכם על החלת פיילוט בעשר מועצות או רשויות מקומיות ושיהיו מגוונות כך שניקח גם מועצה אזורית וגם עיר וגם איזושהי מועצה מקומית גדולה, מועצה מקומית קטנה, ולבדוק, וגם ערבים וגם יהודים, לעשות את הניתוח ומשם ללמוד איך להחיל את זה על הרשויות המקומיות.

עאידה תומא סלימאן: אחת הטענות של המשרד שלכם הייתה שאתם לא יכולים לעשות ניתוח מגדרי לתקציב של המשרד בגלל שרוב התקציב הוא לרשויות, ואז באנו ואמרנו, זה מחייב גם את הרשויות.

עאידה תומא סלימאן: הם משתמשים בכספי המדינה, אז הם צריכים לעשות.

עאידה תומא סלימאן: מה קרה עם הפיילוט הזה?

עאידה תומא סלימאן: איפה זה עומד?

דב לסקר: אני יכול לבדוק את זה.

דב לסקר: אני לא מכיר את הנושא התקציבי.

עאידה תומא סלימאן: אם אתה לא מכיר, כנראה לא קיים.

דב לסקר: אני לא מהתחום התקציבי ולכן אני לא מכיר את זה.

דב לסקר: זה לא אומר שזה לא קיים.

עאידה תומא סלימאן: אוקיי.

עאידה תומא סלימאן: אם אפשר לבדוק את זה תוך כדי שאנחנו עכשיו יושבים, ואם יש למישהו תשובה במשרד אצלכם.

עאידה תומא סלימאן: היה עוד משהו.

עאידה תומא סלימאן: הייתה ועדה של ציונה קניג יאיר על עניין האיתור.

עאידה תומא סלימאן: האם זה הוועדה שדיברת עליה בעניין האיתור, שאתם בודקים?

עאידה תומא סלימאן: האם הוטמעו כל ההמלצות או שבחרתם רק חלק מההמלצות שנמצאות שם?

עאידה תומא סלימאן: ואותו דבר על ועדת דלה ריצ'ה.

דב לסקר: לגבי בחירת הטמעת ההמלצות, זה לא שנבחרו רק חלק להטמעה אלא יש כרגע חלק שהוטמעו כבר.

עאידה תומא סלימאן: אני אהבתי את שני המשפטים האלה.

עאידה תומא סלימאן: זה לא שהייתה בחירה של זה, אבל חלק רק הוטמע.

דב לסקר: לא נאמר רק ייושמו - - -

עאידה תומא סלימאן: אלא מה, באופן אקראי הטמעתם?

דב לסקר: לא, זה לא אומר שרק אתה ייושמו, אלא בתהליך אלה התחילו כבר ביישום והשאר עוד לא התחיל היישום.

עאידה תומא סלימאן: כלומר, אתם עושים את זה בשלבים.

דב לסקר: כן.

עאידה תומא סלימאן: יש מחויבות להטמיע את כל ההמלצות שהיו בוועדה?

דב לסקר: יש מחויבות להטמיע המלצות.

דב לסקר: לא כל ההמלצות כמו שהן נכתבו, יוטמעו.

עאידה תומא סלימאן: למה?

דב לסקר: יש כוונה להטמיע את המלצות הוועדה.

עאידה תומא סלימאן: אוקיי.

עאידה תומא סלימאן: אני רוצה תשובה ברורה מטעם המשרד, מה העמדה מההמלצות של שתי הוועדות האלה?

עאידה תומא סלימאן: מה בדיוק המשרד לא מקבל מתוך ההמלצות האלה ולא רוצה להטמיע?

עאידה תומא סלימאן: מה כן יוטמע ומה לוח הזמנים שקובעים לעצמכם?

עאידה תומא סלימאן: אני יודעת שממשלות עולות ונופלות והמשרדים ממשיכים לעבוד, אבל אי אפשר להשאיר לו"ז פתוח עד אין סוף.

עאידה תומא סלימאן: מה הדד-ליין להטמיע את ההמלצות שאכן מתקבלות, ואני רוצה לדעת איזה המלצות, לא תעבדו על יישומן?

עאידה תומא סלימאן: כי בסופו של דבר זאת ועדה שאתם הקמתם במשרד.

עאידה תומא סלימאן: אני לא שמעתי שהייתה התנגדות בעבר להמלצות.

דב לסקר: לא אמרתי שהייתה התנגדות להמלצות.

עאידה תומא סלימאן: אם אתם לא הולכים להטמיע את כל ההמלצות וליישם את כל ההמלצות, זאת אומרת שיש המלצות שאתם לא מקבלים.

עאידה תומא סלימאן: ככה אני מבינה את הדברים.

עאידה תומא סלימאן: אני ארצה גם לדעת האם השרה מתכוונת, ואני אשלח מכתב, להשתמש בסמכויות שלה שניתנות על פי החוק להתערב ולמנות במועצות שלא מינו, יועצות לקידום מעמד האישה?

עאידה תומא סלימאן: אני אשמח מאוד לראות את השרה פועלת בעניין של שוויון מגדרי מעבר להתנגדות שלה לחתימה על אמנת איסטנבול.

עאידה תומא סלימאן: שהיא תתעסק בשוויון מגדרי בפרספקטיבה יותר רחבה.

עאידה תומא סלימאן: אני אשמח לדעת מה עמדתה בנושא הזה.

עאידה תומא סלימאן: תודה.

עאידה תומא סלימאן: ספי מזרחי, יועצת למעמד האישה ושוויון מגדרי במרכז השלטון המקומי.

עאידה תומא סלימאן: כן, גבירתי.

ספי מזרחי: תודה רבה על הכינוס הזה.

ספי מזרחי: דיברנו על שוויון מגדרי, אז אני קצת אתחיל עם נתונים שקורים בשלטון המקומי.

ספי מזרחי: השלטון המקומי היום מונה כ-258 רשויות מקומיות, מתוכן 15 נשים בלבד מכהנות בתפקיד ראש רשות, שהן בעצם כ-6% מראשי הרשויות.

ספי מזרחי: במרכז השלטון המקומי בהובלת מר חיים ביבס, יושב-ראש השלטון המקומי, אנחנו שמים דגש מאוד חזק על ייצוג מגדרי, ככה שכל הייצוג של ראשות הרשויות הן 15% מסגני יושב-ראש שלטון מקומי ו-13% מיושבי-ראש הוועדות אצלנו במרכז השלטון המקומי.

עאידה תומא סלימאן: זה לא אומר שאתם מקפידים.

ספי מזרחי: מתוך 15 נשים שהן ראשות רשויות.

ספי מזרחי: נתונים נוספים מתוך הרשויות המקומיות, 22% גזבריות ו-16% מנכ"ליות ו-39% מנהלות אגפי חינוך.

ספי מזרחי: באופן כללי גם המרכז משמש סמן ימני לחבריו.

ספי מזרחי: בתוך השלטון המקומי 76% מועסקות נשים.

ספי מזרחי: מתוך 17 מנהלים אצלנו יש באמת 13 מנהלות בכירות, אז ככה שגם בנושא הזה יש דברים שקורים.

ספי מזרחי: יש תמיד אתגרים, יש תמיד מה לעשות, אבל כמו שאמרת כאן, זה לוקח באמת זמן ויש אתגרים.

ספי מזרחי: גם בתוך מרכז שלטון מקומי פועלת ועדה לקידום מעמד האישה, בראשות ראש עיריית יהוד-מונוסון, יעלה מקליס.

ספי מזרחי: הדוח של חוף הכרמל באמת הוצג בפניה השבוע והיא ביקשה באמת לכנס את ועדת קידום מעמד האישה של השלטון המקומי כדי להכיר, לדון, ללמוד.

ספי מזרחי: ככל שזה יהיה רלוונטי, אנחנו נציג את המסקנות.

ספי מזרחי: באופן כללי גם אנחנו בשלטון מקומי עובדים באופן שוטף עם איגוד יועצות לקידום מעמד האישה.

ספי מזרחי: אנחנו עושים פרויקטים ביחד.

ספי מזרחי: דיברו כאן על ספורט ובריאות, אז גם אנחנו בשלטון המקומי עושים איזשהו תהליך עכשיו שמתחילים בנושא ספורט, באמת למצוא צעדים פרקטיים איך לקדם ספורט תחרותי בקרב ילדות ונערות.

ספי מזרחי: זה באשר לזה.

ספי מזרחי: תודה רבה על הדיון.

עאידה תומא סלימאן: בזמנו מר חיים ביבס גם כן בדיונים בכנסת ה-20 הופיע אצלי בוועדה והתחייבו בעניין התקצוב המגדרי לקחת חלק בעניין של הפיילוט שדיברנו עליו כדי לקדם את העניין של בדיקה מגדרית ועין בוחנת מגדרית לתקציבי הרשויות המקומיות.

עאידה תומא סלימאן: אני לא יודעת מה העמדה שלכם היום, כמה באמת אתם עושים את זה, כולל ניתוח של תקציב מרכז השלטון עצמו.

עאידה תומא סלימאן: האם נעשה ניתוח מגדרי לתקציב מרכז השלטון?

עאידה תומא סלימאן: סטטיסטיקות שהועלו בפניי לא מראות תמונה טובה.

עאידה תומא סלימאן: 13% ו-15% זה לא ממש מעיד על הקפדה, בוא נגיד בשפה הכי רכה שאני יכולה להשתמש בה.

עאידה תומא סלימאן: הרשויות המקומיות או מרכז השלטון המקומי, אנחנו יודעים שהוא כוח שיכול להתניע דברים ויכול לדרוש דברים ויכול להשפיע גם כן אצל מקבלי ההחלטות, אם זה משרד הפנים או מקומות אחרים.

עאידה תומא סלימאן: אני אשמח לדעת מה העמדה של המרכז ושל העומד בראשו גם מהעניין של מעמד היועצות והצעת החוק שאנחנו ננסה לקדם, איפה הם יעמדו בזה ואם יתמכו בשינוי כזה ויעזרו בקידום, כי בסופו של דבר כדי שנוכל להתקדם בהצעת החוק, נצטרך עזרה ודחיפה מצד מרכז השלטון המקומי.

עאידה תומא סלימאן: הייתי רוצה לשמוע מה הוועדה לקידום מעמד האישה בתוך מרכז השלטון המקומי, כלומר אוקיי, שמעו על היוזמה הזו.

עאידה תומא סלימאן: השאלה שלי מה עשו, מה היה בתוכניות שלהם?

עאידה תומא סלימאן: חוץ מזה ששמעו על התוכנית של חוף כרמל, מה ביצעה הוועדה הזו עד היום?

ספי מזרחי: אנחנו מסיירים ברשויות המקומיות.

ספי מזרחי: חשוב להגיד, אני די חדשה בתפקיד.

עאידה תומא סלימאן: אני יודעת כי אני הכרתי את הקודמת.

ספי מזרחי: אז באמת אנחנו מסיירות ברשויות, באמת רואות מה קורה בשטח.

ספי מזרחי: שנה שעברה הוועדה קיימה כנסים בנושא אלימות כלפי נשים.

ספי מזרחי: גם היום אנחנו מתחילים תהליך של קידום ספורט נשים וילדות כמו שציינתי.

עאידה תומא סלימאן: אחד הדברים שמעניינים בכל הנושא של היועצות, כולל אמרתי את זה לרשות לפני שבועיים.

עאידה תומא סלימאן: אני לא חושבת שוועדה שהיא במרכז שלטון מקומי צריכה לרדת לרזולוציות של לבצע תוכניות.

עאידה תומא סלימאן: אני חושבת שהתפקיד העיקרי זה להתוות מדיניות, לפתח תוכניות אסטרטגיות כמו שנאמר על ידי ממלא מקום ראש מועצת חוף כרמל.

עאידה תומא סלימאן: הכוונה היא שהוועדה, תהיה לה תפיסה ותוכנית, מה אתן מקדמות בשנה הזו.

עאידה תומא סלימאן: אני לא חושבת שזה התפקיד של הוועדה, שתתחיל לקדם ספורט בכל מיני מועצות, אלא מה המדיניות שרוצים להתוות.

עאידה תומא סלימאן: זה מה שחסר לנו.

עאידה תומא סלימאן: גם חסר לנו הרבה פעמים במשרדי הממשלה, גם חסר לנו הרבה פעמים ברשות וגם כנראה במרכז שלטון מקומי.

עאידה תומא סלימאן: אשמח לשמוע מהוועדה מה המדיניות שהיא מנסה לקדם, לא מה הפרויקטים, אלא מה המדיניות.

עאידה תומא סלימאן: האם יש תוכנית אסטרטגית לוועדה הזו?

עאידה תומא סלימאן: איך זה נכנס לתוך המועצות המקומיות?

עאידה תומא סלימאן: אשמח לדעת איזה תוכניות לראשי מועצות, למנכ"לים במועצות המקומיות או ברשויות המקומיות כדי שהם יתחילו להפנים שהנושא של שוויון מגדרי זה אמור להיות על סדר-היום שלהם ומוטמע בכל תחומי הרשות.

עאידה תומא סלימאן: אני אשמח לקבל תשובות על השאלות שאני ביקשתי.

ספי מזרחי: בסדר.

עאידה תומא סלימאן: לא נרשמו עוד דוברים ודוברות.

עאידה תומא סלימאן: יש תשובה כבר בעניין התקצוב המגזרי?

דב לסקר: ביקשו שנשלח בקשה כתובה מהוועדה על זה, וניתן תשובה.

עאידה תומא סלימאן: אז תהיה בטוח שאתם תקבלו.

עאידה תומא סלימאן: אני לא אהיה בטוחה שאני אקבל תשובה, כי עד עכשיו הניסיון שלי מלמד שהמשרד שלכם לא ענה על הפניות שהיו בוועדה, ועל זה אני מוחה כמובן.

עאידה תומא סלימאן: זה זלזול בבית המחוקקים שאחת העבודות העיקריות שלנו בוועדה זה בקרה על עבודת הממשלה, וכאשר הממשלה לא עונה ומשרדי הממשלה לא עונים, זה לא נתפס בעין טובה.

עאידה תומא סלימאן: אני מאוד שמחה שהצלחנו להביא את המודל הזה.

עאידה תומא סלימאן: המודל הזה מביא בשורה.

עאידה תומא סלימאן: יש פה אמירה מאוד חדה כמו שאמרתי בהתחלה.

עאידה תומא סלימאן: אנחנו לא מדברות על דברים בלתי ישימים.

עאידה תומא סלימאן: אנחנו לא מדברות על חלום שאי אפשר להשיג.

עאידה תומא סלימאן: אנחנו כן מדברות על מדיניות שאפשר לפתח ולהטמיע בתוך מועצות מקומיות, משרדי ממשלה וכל הרשויות שעליהם מונחת האחריות לשרת את האזרחים ואת האזרחיות.

עאידה תומא סלימאן: אני מאוד מודה לכם.

עאידה תומא סלימאן: אני שמעתי להתארח אצלכם.

עאידה תומא סלימאן: תמסרו לראש המועצה את הערכתי לעבודה ולתהליך ואנחנו נגיע בעוד שנה, אם יהיה ראש הוועדה הזו או לא, לבדוק מה קורה ואיך אתם מיישמים את התוכניות, ואני מאוד מקווה שזה יהיה בהצלחה רבה.

עאידה תומא סלימאן: תודה לכולכם, אני נועלת את הישיבה.